Vuonna 2010 El-Sayed voitti keihäänheiton Afrikan mestaruuden ja heitti ensimmäisen kerran yli 80 metriä, mutta rahakiista kansallisen lajiliiton kanssa esti uuden harjoitusmatkan Suomeen. Turhautunut El-Sayed lopetti harjoittelun viideksi kuukaudeksi. Kilpailutaukoa seurannut osallistuminen Daegun maailmanmestaruuskilpailuihin 2011 päättyi 35. sijaan vaatimattomalla 71,99 metrin tuloksella. El-Sayed piti kuitenkin paljon siitä, että hän sai kilpailla samassa karsintaryhmässä Andreas Thorkildsenin, Tero Pitkämäen ja Matthias de Zordon kanssa, ja innostus keihäänheittoon syttyi uudelleen. Lontoon olympialaisissa 2012 El-Sayed joutui kuitenkin kilpailemaan kyynärpäävamman kanssa. Vuonna 2013 hän paransi Egyptin ennätystä lukemiin 83,62 metriä, sai hopeaa Välimeren kilpailuissa ja sijoittui Moskovan MM-kilpailuissa seitsemänneksi 80,94 metrin heitolla. Seuraavana vuonna hän sai hopeaa Afrikan-mestaruuskilpailuissa ja voitti maanosien cupin tuloksella 85,44. Shanghaissa 2014 heitetty 89,21 metrin tulos oli El-Sayedille itselleen suuri yllätys ja nosti hänet tuolloin kaikkien aikojen listalla sijalle 13.